Politiet var søndag aften og nat talstærkt til stede ved supermarkedet Kiwi på Saltumvej i Aalborg Øst, efter der klokken 21.01 kom en anmeldelse om skud på parkeringspladsen. En person  henvendte sig efterfølgende ved Aalborg Universitetshospitals Traumecenter med tilskadekomst i det ene ben efter skud. Det oplyser Nordjyllands Politi i en pressemeddelelse. Efter skyderiet blev flere biler set køre fra stedet. Et vidne til episoden fortæller til TV2 Nord, at hun er dybt rystet. - Jeg var inde og handle, da jeg pludselig hører en masse skud. Jeg stod midt i det og var i chok, og det er jeg stadig, fortæller Diana Hansen og fortsætter: - Så ankom politiet med blå blink og det hele. Og så griber det ind, så ved jeg, der er sket et eller andet. Så bliver man utryg ved at være her i området, lyder det fra hende. Hun forklarer desuden til TV2 Nord, at hun efter skyderiet så en mand blive kørt ned af en bil. På parkeringspladsen holder en bil, hvor i hvert fald ét skudhul kan ses, men det har endnu ikke været muligt at få bekræftet hos politiet, at der er nogen sammenhæng. Nordjyllands Politi skriver i pressemeddelelsen, at vidner bedes henvende sig til på telefon 114.

Referat:
Politiet er natten til mandag i gang med tekniske undersøgelser ved Kiwi i Aalborg Øst. En person er ramt af skud.